《水调歌头（中秋）》
宋代·刘褒

天淡四垂幕，云细不成衣。西风扫尽纤翳，凉我鬓边丝。破匣菱扫飞动，跨海清光无际，草露滴明玑。杯到莫停手，何用问来期。

坐虚堂，揩病眼，诉流辉。云山应有幽恨，瑶瑟掩金徽。河汉无声自转，玉兔有情亦老，世事巧相违。一写谪仙怨，双泪满君颐。

作者简介：刘褒，字伯宠，一字春卿，号梅山老人，崇安（今福建武夷山市）人。孝宗淳熙五年（1178）进士。光宗绍熙中为静江府教授。宁宗庆元六年（1200），知龙溪县。嘉定六年（1213）由监尚书六部门奉祠，起知全州。有《梅山诗集》，已佚。工词，其满庭芳别绪，善於言情者。水调歌头，亦不减於东坡也。